(เล็ง)อัพราคา IVLลูบคมตลาดทุน
วานนี้ บมจ.อินโดรามา เวนเจอร์ส หรือ IVL แจ้งงบไตรมาส 2/59 แล้ว
11 ส.ค. 2559

ธนะชัย ณ นคร
                
วานนี้ บมจ.อินโดรามา เวนเจอร์ส หรือ IVL แจ้งงบไตรมาส 2/59 แล้ว
กำไรสุทธิออกมา 5.95 พันล้านบาท
ตัวเลขนี้ถือว่ามากกว่าที่นักวิเคราะห์ของ โบรกฯ ทุกสำนักคาดการณ์กันไว้ก่อนหน้านี้ โดยตัวเลขที่โบรกฯ คาดเริ่มตั้งแต่ 2,000–5,000 ล้านบาท
ก่อนหน้านี้ ที่ผมเขียนเรื่อง IVL ก็กะว่า จะเขียนตัวเลขกำไรสุทธิลงไปแล้วว่าอยู่ประมาณ 5.85–5.95 พันล้านบาท
แต่คิดไปคิดมาไม่เขียนดีกว่า เพราะเกรงว่า ทางสำนักงาน ก.ล.ต.เขาจะเชิญไปจิบกาแฟ  จิบน้ำชายามบ่าย
ก็เลยเขียนไปแค่ว่า กำไรสุทธิ IVL จะมากกว่าที่นักวิเคราะห์คาดการณ์กันไว้
และส่วนตัวก็เชื่อว่า นักลงทุนหลายๆ คน ทราบข้อมูลนี้มาก่อนแล้ว สังเกตได้จากราคาหุ้น IVL ปรับขึ้นมาต่อเนื่อง 4–5 เสมือนมีนัยสำคัญเชิงบวกอะไรบางอย่าง
และพอมาถึงวันประกาศงบวานนี้ ก็มีแรงขายทำกำไรกันออกมา
อย่างที่บอกว่าไว้ครับ ธุรกิจปิโตรเคมีของ IVL จัดว่ามีขนาดใหญ่แห่งหนึ่งของโลก
ในช่วงที่มีปัญหา ไม่ว่าจะมาจากของ IVL เอง หรือ Cycle ราคาก็เลยร่วงหนัก ตามขนาดของธุรกิจนั่นแหละ
แต่ในช่วงของการฟื้นตัว หรือจัดระเบียบตนเองเรียบร้อย ธุรกิจก็จะเติบโตไปตามขนาดเช่นกัน
ยิ่งตอนนี้ Cycle ปิโตรเคมีเป็นขาขึ้นอยู่ และตัวของ IVL เองก็ไม่ได้มีปัญหาอะไร เพราะที่เคยมีปัญหาหนักอก ก็ยกออกไปแล้ว การเติบโตก็เลยยิ่งเป็นทวีคูณ
ธุรกิจของ IVL ไม่วาจะเป็นในอเมริกาเหนือ และทางยุโรป ที่เข้าไปซื้อกิจการ ต่างยังขยายตัวแข็งแกร่ง
คุณอาลก โลเฮีย ซีอีโอ ของ IVL ก็บอกว่า IVL จัดเป็นบริษัทที่มีการบูรณาการมากสุดในอุตสาหกรรม มีโมเดลทางธุรกิจที่ดี และวางยุทธศาสตร์เพื่อรองรับการเปลี่ยนแปลงได้
การรายงานกำไรสุทธิในไตรมาส 2 ที่ค่อนข้างสูง
นั่นทำให้ IVL มีผลการดำเนินงานในช่วง 6 เดือนแรกแล้วกว่า 1.05 หมื่นล้านบาท
ต่างจากปีก่อนหน้าที่ในช่วงเวลาเดียวกัน IVL มีกำไรสุทธิเพียง 5.82 พันล้านบาท เท่านั้น หรือเท่ากับว่า เติบโตขึ้นมากว่า 73%
หากดูจากข้อมูลของนักวิเคราะห์ก่อนหน้านี้
หลายๆ แห่งต่างมองว่า IVL จะมีผลประกอบการในไตรมาส 3 และไตรมาส 4 หรือในช่วงครึ่งปีหลังอยู่ในระดับสูง หรือเติบโตต่อเนื่องไปอีก
ทว่า เมื่อไตรมาส 2/59 ออกมาดีกว่าที่คาด นั่นก็อาจทำให้โบรกฯ เอง ต้องมาดีดลูกคิดกันใหม่
เช่น วานนี้ ช่วงบ่าย บล.ทรีนีตี้ เอง ก็ออกบทวิเคราะห์มาทันทีที่ IVL แจ้งงบ
โดยมองครับว่า ครึ่งปีหลังน่าจะมี “กำไรปกติ” อยู่ในระดับ 5.00-5.50 พันล้านบาท พร้อมให้ราคาเป้าหมายในปี 2560 ไว้ที่ระดับ 40 บาทต่อหุ้น
หากดูจากตัวเลขตามนี้  นั่นก็จะทำให้ IVL มีกำไรสุทธิในปีนี้ไม่ต่ำกว่า 1.50 หมื่นล้านบาท
แต่ก็อย่างว่าครับ มีโอกาสที่ IVL อาจจะแสดงผลกำไรมากกว่าที่โบรกฯ คาดได้ เช่น กำไรพิเศษ จากการเข้าซื้อกิจการก่อนหน้านี้
ราคาหุ้นของ IVL ถือว่า ปรับตัวขึ้นมาเยอะ
คำแนะนำของ บล.ทรีนีตี้ เลยระบุว่า ให้ “ซื้อ” เมื่ออ่อนตัว
วานนี้ราคาหุ้น IVL ปิดลบ 1.50 บาท ปิดที่ 34.25 บาท จากการขายทำกำไรของนักลงทุนที่เข้ามาซื้อก่อนหน้านี้ หลังจากในช่วง 5 วัน (ทำการ) ที่ผ่านมา ราคาปรับขึ้น 4 วัน และลง 1 วัน
แต่หากรวมวานนี้ด้วย ก็เท่ากับว่า ปรับขึ้น 4 วัน ลง 2 วัน
ราคาหุ้น IVL ได้เพิ่มขึ้นมาจากระดับ 32 บาท
พี/อี เรโช ของ IVL ปัจจุบันอยู่ที่ประมาณ 16 เท่า
ส่วนวันนี้ (11 ส.ค.) น่าจะมีบทวิเคราะห์ของโบรกฯ ออกมาเพิ่มเติม และมีความเป็นไปได้ ที่ต่างจะมีมุมมองเชิงบวกต่อหุ้นตัวนี้มากขึ้นในระยะต่อไป
ราคาเป้าหมายของ IVL ก่อนหน้านี้นั้น มีตั้งแต่ 30 บาท ไปถึง 50 บาท
แต่จากการสอบถามข้อมูลคร่าวๆ พบว่าโบรกฯ ที่ให้ราคา IVL ที่ระดับ 30 บาทต้นๆ อาจจะมีการขยับ “ราคาเป้าหมาย” ขึ้นไปอีก
ประเด็นนี้ถือว่าน่าจับตา
เคยบอกแล้วว่าราคาหุ้น IVLไม่ได้ขึ้นมาเล่นๆ
ไล่จับกันให้ดีๆ